સામાન્ય રીતે ઉનાળાના આરંભે રાજ્યમાં પાણીની તંગીનો મુદ્દો ચર્ચાનો વિષય બનતો હોય છે, પણ આ વર્ષે શિયાળાએ હજુ તેનો અસલી મિજાજ બતાવવાની શરૃઆત કરી છે ત્યાં પાણીના મુદ્દે સરકારમાં પાણીની ચિંતાને લઈને ચિંતન બેઠકોનો દોર શરૃ થઈ ગયો છે તો બીજી બાજુ નદીઓ સુકાઈ રહી છે, ડેમોનાં તળિયાં દેખાઈ રહ્યાં છે તેને જોઈને લોકોમાં આગામી ઉનાળાના દિવસો કેમ કરીને કાઢવા તેની ચિંતા ઊભી થઈ છે. ગુજરાતની જીવાદોરી ગણાતી નર્મદા નદી આવા કપરા દિવસોમાં સૌથી મોટો સહારો બને છે, પણ આ વર્ષે નર્મદા બંધમાં પણ પાણીનો જથ્થો ખૂબ ઓછો ઉપલબ્ધ હોવાથી નર્મદા આધારિત યોજનાઓ પર પણ તેની વિપરીત અસર થવાની છે. પાણીની વર્તમાન સ્થિતિ ગુજરાતમાં આગામી દિવસોમાં જળસંકટ વધુ ઘેરું બનશે તેના સંકેતો આપી રહી છે.